text: Det ser sort ud i nattelivet
  26 november 2012 kl. 14.18
  Sort økonomi, illegal arbejdskraft og socialt bedrageri præger restaurations- og værtshusbranchen, og talrige kontrolaktioner fra Skat har kun begrænset virkning.
  Det kan Skat i Billund konstatere efter en aktion i weekenden i 23 virksomheder i Vejen og Vejle.
  - Vi traf flere personer i arbejde, der modtager forskellige offentlige ydelser, som kontanthjælp, arbejdsløsheds- og sygedagpenge, fortæller specialkonsulent Tina Foxil.
  Flere ansatte fik deres løn udbetalt i drikkevarer.
  14 virksomheder førte ikke korrekt kontrol med, hvad der kom i kasseappartet eller gik udenom det.
  Hele fem virksomheder havde ikke næringsbrev. Det vil sige, at de overhovedet ikke må sælge mad- og drikkevarer.
  - Der er fortsat mange virksomheder, der ikke efterlever reglerne. Flere af virksomhederne har haft besøg flere gange før, og de har stadig ikke rettet op på forholdene, konstaterer Skat i Billund.
  